b'\n_START_ARTICLE_\nIn\xc5\xbeenir\n_START_PARAGRAPH_\nIn\xc5\xbeen\xc3\xadr je danes strokovnjak za tehniko z vi\xc5\xa1jo ali visoko ali izobrazbo tehni\xc5\xa1kih fakultet. V\xc4\x8dasih je bilo znanje in\xc5\xbeenirjev splo\xc5\xa1no, danes usmerjajo svojo dejavnost v posamezne stroke: gradbeni in\xc5\xbeenir, informatik ali in\xc5\xbeenir informatike, elektroin\xc5\xbeenir ali in\xc5\xbeenir elektrotehnike, strojni in\xc5\xbeenir ali in\xc5\xbeenir strojni\xc5\xa1tva, gozdarski in\xc5\xbeenir, aeronavti\xc4\x8dni in\xc5\xbeenir ali in\xc5\xbeenir aeronavtike, ...\n_START_SECTION_\nNazivi\n_START_PARAGRAPH_\nV\xc4\x8dasih je bil naziv in\xc5\xbeenir dose\xc5\xbeen z zaklju\xc4\x8dkom \xc5\xa1tudija na vi\xc5\xa1ji \xc5\xa1oli oziroma tako imenovani \xc2\xbbprvi stopnji\xc2\xab\xc2\xa0fakultetnega \xc5\xa1tudija, ki se je zaklju\xc4\x8dil po dveh ali po dveh in pol letih in je dajal izobrazbo VI. stopnje. \xc2\xbbDruga stopnja\xc2\xab\xc2\xa0oziroma \xc5\xa1tiriletni \xc5\xa1tudij pa je pripeljal do naziva diplomirani in\xc5\xbeenir s VII. stopnje izobrazbe._NEWLINE_Po spremembi visoko\xc5\xa1olskega sistema (\xc5\xa1olsko leto 1996/1997) so bile v Sloveniji vpeljane Vi\xc5\xa1je strokovne \xc5\xa1ole, ki so lahko Javne vi\xc5\xa1je strokovne \xc5\xa1ole (obi\xc4\x8dajno v sklopu srednje\xc5\xa1olskih centrov) ali pa Koncesionirane vi\xc5\xa1je strokovne \xc5\xa1ole. Programi so zasnovani kot posebna oblika terciarnega izobra\xc5\xbeevanja in so izrazito poklicno naravnani. Prav po tem se razlikujejo od visoko\xc5\xa1olskega (univerzitetnega in visoko\xc5\xa1olskega strokovnega) \xc5\xa1tudija. Kar 40\xc2\xa0% programa je namenjenega prakti\xc4\x8dnemu usposabljanju v podjetjih. Programi so dveletni ter omogo\xc4\x8dajo pridobitev vi\xc5\xa1je strokovne izobrazbe za delo v poklicih, navedenih v nomenklaturi poklicev, med drugim tudi naziv in\xc5\xbeenir._NEWLINE_Univerzitetni \xc5\xa1tudij pa je bil razdeljen na visoko\xc5\xa1olski program (obi\xc4\x8dajno tri leta), ki na tehni\xc5\xa1kih fakultetah daje naziv diplomirani in\xc5\xbeenir ter popolni univerzitetni \xc5\xa1tudij, ki pripelje do naziva univerzitetni diplomirani in\xc5\xbeenir._NEWLINE_Nekdanji naziv dipl. in\xc5\xbe. je tako postal univ. dipl. in\xc5\xbe.'